জম্মু-কাশ্মীরে ভারী বৃষ্টিতে বিপর্যয়, স্থগিত বৈষ্ণোদেবী যাত্রা

ওয়েবডেস্ক- প্রকৃতির রুদ্ররূপের নির্মম সাক্ষী জম্মু-কাশ্মীর। ভারী বৃষ্টির (Heavy Rain) জেরে ভয়াবহ বিপর্যয়। বিভিন্ন জায়গায় মৃত্যু হয়েছে ৯ জনের। এর মধ্যে ধসে চাপা (Land slide) পড়ে মৃত্যু হয়েছে পাঁচজনের। আহত হয়েছে আরও ১৪ জন। প্রশাসনের আশঙ্কা পরিস্থিতি যেদিকে যাচ্ছে তাতে বিপর্যয় ক্রমশই ভয়াবহ আকার নিচ্ছে। এই পরিস্থিতিতে বৈষ্ণোদেবী যাত্রা স্থগিত করে দিল প্রশাসন।

২৭ অগাস্ট দশম ও একাদশ শ্রেণির পরীক্ষা হওয়ার কথা ছিল, তা স্থগিত করা হয়েছে। এছাড়াও, রাজৌরির সরকারি মেডিকেল কলেজ ঘোষণা করেছে যে ভারী বৃষ্টিপাতের কারণে আজ, ২৬ অগাস্ট এবং বুধবার ২৭ অগাস্ট জন্য নির্ধারিত সমস্ত এমবিবিএস, প্যারামেডিক্যাল এবং নার্সিং কোর্সের ক্লাস বাতিল করা হয়েছে।

মঙ্গলবার দুপুরে ধস নামে অর্ধকুয়ারিতে ইন্দ্রপ্রস্থ ভোজনালয়ের কাছে ধস নামে। আচমকাই পাহাড়ের উপর থেকে ঢাল বেয়ে বোল্ডার গড়াতে থাকে। আতঙ্কিত হয়ে পড়েন পুণ্যার্থীরা। পাঁচজনের মৃত্যু হয়। জখম হয় ১৪ জন।

এক্স হ্যান্ডেলে ধসের বিষয়ে উল্লেখ করে বৈষ্ণোদেবী যাত্রা (Vaishno Devi Yatra) আপাতত স্থগিত করার কথা জানিয়েছেন বৈষ্ণোদেবী তীর্থ কর্তৃপক্ষ। এই ঘটনার জেরে বৈষ্ণোদেবী যাত্রা আপাতত স্থগিত রাখার সিদ্ধান্ত নেওয়া হয়েছে। অপরদিকে বাতিল করা হয়েছে একাধিক ট্রেন। উত্তর রেলওয়ে কাটরা, উধমপুর এবং জম্মু সংযোগকারী ১৮টি ট্রেন বাতিল করেছে। কাটরা থেকে সাতটি, উধমপুর থেকে দুটি এবং জম্মু থেকে একটি ট্রেন বাতিল করা হয়েছে। আকস্মিক বন্যায় চাক্কি নদীর ধারে রেললাইন ভেঙে যাওয়ার পর পাঠানকোট থেকে হিমাচল প্রদেশের কান্দ্রোরি পর্যন্ত ট্রেন চলাচলও স্থগিত করা হয়েছে। ফিরোজপুর, মান্দা এবং চাক রাখওয়ালানে আরও চারটি ট্রেন চলাচল বন্ধ রাখা হয়েছে।

মুখ্যমন্ত্রী ওমর আবদুল্লা (Chief Minister Omar Abdullah) বলেছেন যে, জম্মু প্রদেশের অনেক অংশের পরিস্থিতি “বেশ গুরুতর” এবং পরিস্থিতি পর্যবেক্ষণের জন্য তিনি শ্রীনগর থেকে জম্মুতে পরবর্তী বিমানে যাত্রা করবেন।

প্রসঙ্গত, জম্মু ও কাশ্মীরের কাঠুয়া, ডোডা, জম্মু, সাম্বা, রামবান এবং কিস্তওয়ার জেলাগুলি অবিরাম চলা টানা বৃষ্টিতে বিপর্যস্ত। এই পরিস্থিতিতে মেঘভাঙা বৃষ্টি নামে ডোডায়। ভয়ঙ্কর বৃষ্টির জেরে আসে হড়পা বান। ফলে এলাকার ১০টি বাড়ি ভেসে যায়। প্রশাসনের তরফে জানা যাচ্ছে, দুর্ঘটনার জেরে মৃত্যু হয়েছে অন্তত চার জনের। বহু মানুষ নিখোঁজ। তাউই নদীর জল বেড়েছে। পরিস্থিতি মারাত্মক আকার নিচ্ছে। ভূমিধসের ভয়ে বন্ধ রাখা হয় জম্মু-শ্রীনগর জাতীয় সড়ক। ডোডা জেলার গুরুত্বপূর্ণ সড়কগুলি প্রায় নিশ্চিহ্ন হয়ে গিয়েছে।

রাতভর বৃষ্টি হলে পরিস্থিতি আরও খারাপ আকার নিতে পারে বলে আশঙ্কা প্রশাসনের। ঝুঁকি এড়াতে সতর্কতা জারি করেছে জম্মু ও কাশ্মীর প্রশাসন। ধসপ্রবণ এলাকা থেকে সাধারণ মানুষকে নিরাপদ আশ্রয়ে সরানো হচ্ছে। মুষলধারে বৃষ্টিপাতের কারণে তারানা নদী, উজ নদী, মাগ্গার খাদ, সাহার খাদ এবং কাঠুয়ায় তাদের উপনদী, সাম্বার বাসেন্টার, জম্মুর তাবি এবং চেনাবের জল বিপদসীমার উপর দিয়ে বইছে। কিশতওয়ার, রিয়াসি, রাজৌরি, রামবান এবং পুঞ্চ জেলার উচ্চভূমি এলাকা থেকেও সরকারি ও বেসরকারি ভবন ক্ষতির খবর পাওয়া গেছে।

দেখুন আরও খবর-